Tiina Palonen-Roihupalo 			12.4.2010	

Ilman huoltajaa olevan alaikäisen turvapaikanhakijan vastaanotto 

Ohjausryhmälle esitetään pykäläluonnosten lisäksi vaihtoehtoinen näkökulma turvapaikanhakijalasten vastaanoton kehittämiseen. Ajankohtainen kysymys, tulisiko alaikäisten vastaanotto siirtää lastensuojelun piiriin, on erityisesti noussut esiin myös vähemmistövaltuutetun toimiston tekemän Lapsen edun toteutuminen turvapaikanhakija- ja pakolaislapsia koskevissa päätöksissä -selvityksen myötä. Keskeinen kehittämisehdotus koskee sitä, että turvapaikanhakijalasten vastaanottoa tulisi arvioida ja kehittää kokonaisuudessaan lapsen edun näkökulmasta, erillään aikuisten vastaanotosta. Selvityksen mukaan  tulisi selvittää sitä, tulisiko alaikäisten vastaanotto siirtää kokonaisuudessaan esimerkiksi kunnille.  Lapselle tulisi järjestää pysyvä asumismuoto mahdollisimman pian maahan saapumisen jälkeen.   

Myös lapsiasiainneuvottelukunta on arvioinut, että yksintuleva turvapaikanhakijalapsi ei Suomessa ole yhdenvertaisessa asemassa suojelun suhteen muiden vailla vanhempiensa turvaa ja huolenpitoa olevien lasten kanssa. 11.3.2010 antamassaan kannanotossa lapsiasiainneuvottelukunta ehdottaa lastensuojelun asiantuntemuksen vahvistamista yksin tulevien turvapaikanhakijalasten vastaanotossa. Neuvottelukunta esittää, että lastensuojeluviranomaisen rooli ja tehtävät sekä tarvittavat kuntien ja valtion yhteistoimintamallit yksin tulevien alaikäisten turvapaikanhakijoita koskevassa päätöksenteossa tulee pikaisesti selkeyttää. Lasten aseman parantamiseksi tulisi kannanoton mukaan selvittää, olisiko Suomessa perusteltua siirtyä Ruotsin tai Norjan toimintamalliin ja vastaavanlaiseen lainsäädäntöön lasten aseman turvaamisessa. Ruotsissa vastuu lasten vastaanotosta on pääosin kuntien vastuulla ja Norjassa alle 15-vuotiaiden maahan tulleiden lasten vastaanotosta vastaa kokonaisuudessaan lastensuojelu.

•	Ohjausryhmän näkemys siitä, siirrettäisiinkö alaikäisten vastaanotto kokonaisuudessaan lastensuojelun alaisuuteen
o	Miten siirto toteutettaisiin?
o	Millä aikavälillä?

Aikataulun asettamien käytännön haasteiden vuoksi ilman huoltajaa olevien alaikäisten turvapaikanhakijoiden vastaanottoon liittyvät pykälä- ja perusteluluonnokset (erillinen muistio) on laadittu nykyisen hallintorakenteen pohjalta. Kotouttamislain 19 §:n 4 momentti ja 19 d § sekä SM:n asetuksen 3 § sisältävät yleisluonteiset säännökset lapsen edun ja tarpeiden huomioon ottamisesta vastaanotossa sekä ryhmäkotien henkilöstömitoituksesta ja henkilöstön kelpoisuudesta (lastensuojelulain 417/2007 58-60 §). Luonnokseen on lisätty puuttuva säännös vastaanoton järjestämisestä nuorten tukiasunnoissa. Lisäksi vastaanottolain yleisiin säännöksiin ehdotetaan lisättäväksi yleinen lapsen etua koskeva pykälä.

•	Ovatko tehdyt muutokset riittäviä?
•	Ovatko lastensuojelun näkökulmaan liittyvät muutokset oikeansuuntaisia? Ovatko ne riittäviä? 
•	Onko muusta lainsäädännöstä löydettävissä tukiasumisen kaltaisia malleja?
•	Sosiaali- ja terveyspalvelut
o	voimassaolevassa kotouttamislaissa on säädetty soveltuvasta neuvonnasta ja kuntoutuksesta sekä soveltuvista mielenterveyspalveluista. Millä tavalla lapsen edusta tulisi säätää terveys- ja mielenterveyspalveluissa?

•	Opetus
o	opetuksen järjestäminen oppivelvollisuusiän ylittäneille
o	tarve muiden mallien (esim.kansanopistomallin) luomiseksi vastaanoton pysyväksi vaihtoehdoksi?
o	vastaanottokeskuksen perustamista  koskevaan sopimukseen maininta kunnan velvollisuudesta järjestää opetus?
o	alaikäisen oikeus esiopetukseen tai päivähoitoon?
•	Majoitus yksityiskodissa 
o	nähdäänkö tarve säätää tarkemmin olosuhdeselvityksestä, joka tehdään yksityismajoitusta tarjoavalle? 
o	valvonta? Miten yhteistyö on käytännössä sujunut kuntien lastensuojeluviranomaisten kanssa alueella yksityiskodissa asuvan alaikäisen turvapaikanhakijan seurannasta? Tulisiko säätää vastaanottokeskusten sosiaalityöntekijöiden valvontavelvollisuudesta?
o	Ingaksen ryhmäkodin rooli olosuhdeselvityksen tekemisessä valtakunnallisesti
o	onko perusteltua, että luonnoksessa ilmoitusvelvollisuus koskee vain ilman huoltajaa olevia alaikäisiä? (nykyisessä laissa velvollisuus koskee myös vanhempiensa kanssa asuvia lapsia)
•	Tarve säätää kurinpidollisista toimenpiteistä kuten liikkumisvapauden rajoittamisesta tai eristämisestä?